Eesti jalgpallikoondise paremkaitsja Taijo Teniste ja Bergeni Brann alistasid laupäeval Norra kõrgliigas võõrsil Haugesundi ja tõusid liidriks.

Liigatabelis kolmandal kohal oleva Haugesundi vastu tehti sotid selgeks juba 12 minutiga, mil 2:0 juhtima mindi. Kolmas löödi ära 62. minutil ja vastaste auvärav sündis kümme minutit enne normaalaja lõppu. Teniste sai kirja täismängu, vahendab Soccernet.ee.

Tabelis on Brann 47 punktiga liider ja seda vähemalt homseni, kui saab Tenistele appi tulla koondisekaaslane Enar Jääger, kes Oslo Valerengaga just tabelis teisel kohal (46 punkti) asuva Rosenborgi vastu mängib.